Sag C-29/08

Skatteverket

mod

AB SKF

(anmodning om præjudiciel afgørelse indgivet af Regeringsrätten)

»Sjette momsdirektiv — artikel 2, artikel 4, artikel 13, punkt B, litra d), nr. 5), og artikel 17 — direktiv 2006/112/EF — artikel 2, artikel 9, artikel 135, stk. 1, litra f), og artikel 168 — et moderselskabs overdragelse af et datterselskab og af sin kapitalandel i et kontrolleret selskab — momsens anvendelsesområde — fritagelse — tjenesteydelser erhvervet i forbindelse med aktieoverdragelsestransaktioner — ret til fradrag af moms«

Forslag til afgørelse fra generaladvokat P. Mengozzi fremsat den 12. februar 2009 I ‐ 10417

Domstolens dom (Tredje Afdeling) af 29. oktober 2009 I ‐ 10439

Sammendrag af dom

Artikel 2, nr. 1), og artikel 4, stk. 1 og 2, i sjette direktiv 77/388 om harmonisering af medlemsstaternes lovgivning om omsætningsafgifter, som ændret ved direktiv 95/7, samt artikel 2, stk. 1, og artikel 9, stk. 1, i direktiv 2006/112 om det fælles merværdiafgiftssystem skal fortolkes således, at et moderselskabs overdragelse af samtlige aktier i et helejet datterselskab samt de resterende aktier i et kontrolleret selskab, der tidligere har været helejet, til hvilke moderselskabet har leveret merværdiafgiftspligtige tjenesteydelser, udgør en økonomisk virksomhed, der er omfattet af disse direktivers anvendelsesområde. Ved overdragelse af samtlige de aktier, et moderselskab havde i et datterselskab og i et kontrolleret selskab, bringer selskabet sin andel i disse selskaber til ophør. Når moderselskabet i sin egenskab af moderselskab i en industrikoncern griber ind i administrationen af datterselskabet og det kontrollerede selskab, idet det mod vederlag leverer disse forskellige tjenesteydelser af administrativ, regnskabsmæssig og kommerciel art, for hvilke selskabet er merværdiafgiftspligtigt, kan denne overdragelse, som et moderselskab foretager med henblik på omstrukturering af en koncern, anses for en transaktion, der består i opnåelse af indtægter af en vis varig karakter fra aktiviteter, der går videre end blot salg af aktier. Denne transaktion har direkte tilknytning til organiseringen af den virksomhed, som koncernen udøver, og ligger i direkte, permanent og nødvendig forlængelse af den afgiftspligtige persons afgiftspligtige virksomhed. En sådan transaktion henhører derfor under merværdiafgiftens anvendelsesområde. I det omfang overdragelsen af aktierne kan sidestilles med hel eller delvis overdragelse af en virksomhed som omhandlet i artikel 5, stk. 8, i sjette direktiv, som ændret ved direktiv 95/7, eller artikel 19, stk. 1, i direktiv 2006/112 og forudsat, at den pågældende medlemsstat har gjort brug af den mulighed, der er omhandlet i disse bestemmelser, udgør denne transaktion imidlertid ikke en merværdiafgiftspligtig økonomisk virksomhed. Denne konklusion påvirkes ikke af, at overdragelsen af aktierne foregår ved flere på hinanden følgende transaktioner. (jf. præmis 32, 33 og 41 samt domskonkl. 1 og 4)

Et moderselskabs overdragelse af samtlige aktier i et helejet datterselskab samt de resterende aktier i et kontrolleret selskab, der tidligere har været helejet, til hvilke moderselskabet har leveret merværdiafgiftspligtige tjenesteydelser, skal være fritaget for merværdiafgift i medfør af artikel 13, punkt B, litra d), nr. 5), i sjette direktiv 77/388 om harmonisering af medlemsstaternes lovgivning om omsætningsafgifter, som ændret ved direktiv 95/7, og artikel 135, stk. 1, litra f), i direktiv 2006/112 om det fælles merværdiafgiftssystem. Begrebet »transaktioner […] i forbindelse med aktier« i disse bestemmelser omfatter således transaktioner, hvorved rettigheder og forpligtelser for parterne i forbindelse med værdipapirer kan opstå, ændres eller ophøre, og ikke tjenesteydelser af administrativ, materiel eller teknisk karakter samt finansiel informationsvirksomhed, som ikke ændrer det retlige eller økonomiske forhold mellem parterne. Da salg af aktier ændrer den retlige og økonomiske situation for parterne i transaktionen, er transaktionen, i det omfang den henhører under merværdiafgiftens anvendelsesområde, omfattet af fritagelsen i ovennævnte bestemmelser. Denne konklusion påvirkes ikke af, at overdragelsen af aktierne foregår ved flere på hinanden følgende transaktioner. (jf. præmis 48-50 og 53 samt domskonkl. 2 og 4)